На основу члана 39. Закона о трговини („Службени гласник РС”, број 52/19) и члана 42. став 1. Закона о Влади („Службени гласник РС”, бр. 55/05, 71/05 - исправка, 101/07, 65/08, 16/11, 68/12 - УС, 72/12, 7/14 - УС, 44/14 и 30/18 - др. закон),

Влада доноси

УРЕДБУ

О ИЗМЕНИ И ДОПУНАМА УРЕДБЕ

О ПОСЕБНИМ УСЛОВИМА ЗА ОБАВЉАЊЕ ТРГОВИНЕ

ЗА ОДРЕЂЕНУ ВРСТУ РОБЕ

Члан 1.

У Уредби о посебним условима за обављање трговине за одређену врсту робе („Службени гласник РСˮ, број 76/25) у члану 3. став 2. после речи: „годинeˮ додају се запета и речи: „осим за свеже воће и поврће, свеже месо и свежу рибу, као и берзанску робу, односно кафу и какаоˮ.

Члан 2.

У члану 4. ст. 1. и 2. после процента: „20%ˮ, додају се речи: „од стављања робе први пут у промет на тржиште Републике Србијеˮ.

Члан 3.

У члану 5. став 3. мења се и гласи:

„Уколико су накнаде из става 1. овог члана, као и логистички рабат и накнаде за мањак робе или отпис били мањи на дан 1. август 2025. године, не могу се повећавати.ˮ.

После става 3. додаје се нови став 4, који гласи:

„Трговци на мало који нису имали уговорене накнаде из става 1. овог члана, као и логистички рабат и накнаду за мањак робе или отпис на дан 1. август 2025. године, могу приликом обрачуна марже у малопродајну цену укључити дозвољени износ прописан овим чланом.ˮ.

Досадашњи ст. 4. и 5. постају ст. 5. и 6.

Члан 4.

У члану 7. ст. 4. и 5. после речи: „назив производаˮ додају се запета и речи: „бар кодˮ.

После става 6. додаје се став 7, који гласи:

„Ценовници из овог члана достављају се у електронском формату који министарство надлежно за послове трговине објављује на својој интернет страници.ˮ.

Члан 5.

Ова уредба ступа на снагу наредног дана од дана објављивања у „Службеном гласнику Републике Србијеˮ.

05 Број:110-9979/2025

У Београду, 11. септембра 2025. године

В Л А Д А

ПРЕДСЕДНИК

проф. др. Ђуро Мацут, с.р.